
Cele 19 facultăți ale Universității din București au stabilit
modalitățile de admitere pentru cele două sesiuni – iulie și septembrie – ale admiterii 2023

Informații actualizate cu privire la admiterea 2023 la Universitatea din București, disponibile pe site-ul admitere.unibuc.ro

Cele 19 facultăți ale Universității din București au stabilit modalitățile de admitere pentru cele două sesiuni – iulie și septembrie – ale admiterii 2023. Pentru sesiunea din iulie, înscrierea la facultățile Universității din București se va putea face atât online, cât și fizic, în perioada 3-26 iulie 2023, iar data limită de afișare a rezultatelor finale este 29 iulie 2023.
Pentru sesiunile din 2023 ale admiterii la Universitatea din București, în ceea ce privește studiile universitare de licență se pot distinge cinci forme de admitere:
· Admitere pe baza mediei/ a notelor de la bacalaureat în cazul Facultății de Administrație și Afaceri, al Facultății de Biologie, al Facultății de Chimie, al Facultății de Geologie și Geofizică, al Facultății de Litere, al Facultății de Limbi și Literaturi Străine (pentru o parte din specializări)
· Admitere pe baza mediei de la bacalaureat și a unui eseu motivațional/ scrisoare de motivație în cazul Facultății de Geografie, al Facultății de Istorie, al Facultății de Sociologie și Asistență Socială, al Facultății de Științe Politice, precum și al Facultății de Teologie Baptistă
· Admitere pe bază de examen în cazul Facultății de Drept. 
· Admitere pe baza unei formule mixte în cazul Facultății de Administrație și Afaceri (Business Administration), al Facultății de Filosofie, al Facultății de Fizică al Facultății de Jurnalism și Științele Comunicării, al Facultății de Limbi și Literaturi Străine (pentru o parte din specializări), al Facultății de Matematică și Informatică, al Facultății de Psihologie și Științele Educației, al Facultății de Teologie Ortodoxă „Justinian Patriarhul”, precum și al Facultății de Teologie Romano-Catolică
Facem precizarea că formula mixtă de admitere poate cuprinde, după caz, media de la examenul de bacalaureat, examen scris/ oral, chestionar notat cu admis/ respins, rezultate la olimpiade și concursuri școlare, probe de aptitudini etc. Mai multe detalii cu privire la modalitățile de admitere la programele de licență oferite de cele 19 facultăți ale Universității din București pot fi accesate pe site-ul https://admitere.unibuc.ro.
În ceea ce privește programele de masterat oferite de cele 19 facultăți ale Universității din București, se pot distinge următoarele modalități de admitere:
· Media de la examenul de licență: Facultatea de Geologie și Geofizică
· Media generală de absolvire a studiilor de licență, eseu și interviu – Facultatea de Sociologie și Asistență Socială
· Media anilor de studii și media examenului de licență: Facultatea de Administrație și Afaceri (în cazul specializărilor în limbi străine vor exista și probe eliminatorii de verificare a competențelor lingvistice), Geografie, Facultatea de Psihologie și Științele Educației (pentru unele programe)
· Interviu: Facultatea de Teologie Baptistă
· Interviu și concurs de dosare: Facultatea de Teologie Romano-Catolică
· Interviu și media studiilor de licență: Facultatea de Chimie (în cazul specializărilor în limbi străine vor exista și probe eliminatorii de verificare a competențelor lingvistice) și Facultatea de Teologie Ortodoxă „Justinian Patriarhul”
· Interviu/ prezentarea proiectului de cercetare/ a proiectului de carieră: Facultatea de Științe Politice (în cazul specializărilor în limbi străine vor exista și probe eliminatorii de verificare a competențelor lingvistice)
· Formă mixtă: Facultatea de Filosofie, Facultatea de Litere, Facultatea de Limbi și Literaturi Străine, Facultatea de Psihologie și Științele Educației (pentru unele programe)
· Concurs de dosare: Facultatea de Drept (în cazul specializărilor în limbi străine vor exista și probe eliminatorii de verificare a competențelor lingvistice), Facultatea de Matematică și Informatică (se va susține și o probă orală)
· Proiect și susținerea proiectului: Facultatea de Jurnalism și Științele Comunicării
· Scrisoare de intenție și interviu: Facultatea de Istorie
· Examen oral: Facultatea de Fizică
· Examen scris și interviu: Facultatea de Biologie
Candidații la admiterea 2023 care vor opta pentru programele de masterat didactic oferite de Facultățile de Biologie, Chimie, Fizică, Filosofie, Geografie, Istorie, Litere și Limbi și Literaturi Străine vor avea de redactat o scrisoare de intenție (notată cu admis/ respins) și vor fi evaluați pornind de la media examenului de finalizare a studiilor universitare de licență.

Mai multe detalii cu privire la modalitățile de admitere la programele de licență și masterat oferite de cele 19 facultăți ale Universității din București pot fi accesate pe site-ul https://admitere.unibuc.ro. De asemenea, facem precizarea că fiecare facultate va avea propriul calendar de admitere, iar datele pot fi consultate de toți cei interesați pe website-urile facultăților.
